
ועדת החוקה, חוק ומשפט 
 07/05/2012 

הכנסת השמונה-עשרה
נוסח לא מתוקן

מושב רביעי
<פרוטוקול מס' 604>
מישיבת ועדת החוקה, חוק ומשפט
יום שני, ט"ו באייר התשע"ב (07 במאי 2012), שעה 9:30
<סדר היום:>
<הצעת חוק איסור הלבנת הון (תיקון מס' 7), התשס"ז-2007>
נכחו:

<חברי הוועדה:> 
דוד רותם – היו"ר
יצחק הרצוג

<מוזמנים:> 
	עו"ד עמית מררי
	–
	מחלקת ייעוץ וחקיקה, משרד המשפטים

	עו"ד לילך וגנר
	–
	מח' יעוץ וחקיקה - פלילי, משרד המשפטים

	עו"ד דין ליבנה
	–
	עוזר ראשי, מח' ייעוץ וחקיקה, משרד המשפטים

	אוסנת חיטרון
	–
	מתמחה, משרד המשפטים

	עו"ד שרון פרידמן
	–
	ראש תחום אכיפה כלכלית, פרקליטות המדינה

	עו"ד פול לנדס
	–
	ראש הרשות לאיסור הלבנת הון ומימון טרור, הרשות לאיסור הלבנת הון

	עו"ד שלומית ווגמן
	–
	יועצת משפטית, הרשות לאיסור הלבנת הון

	עו"ד מאיה לדרמן
	–
	עוזרת ליועץ המשפטי, הרשות לאיסור הלבנת הון

	ליאור זיגל
	–
	מתמחה, הרשות לאיסור הלבנת הון

	אמיתי שפירא
	–
	מתמחה, הרשות לאיסור הלבנת הון

	יואב צבר
	–
	מנהל אגף א' מח' נותני שירות מטבע, משרד האוצר

	יצחק מלכה
	–
	מנהל מח' ביקורת נותני שירות מטבע בשוק הה, משרד האוצר

	אוהד לוי
	–
	מח' ביקורת נותני שירות מטבע, שוק ההון, משרד האוצר

	עו"ד חיים אמיגה
	–
	ע' יועמ"ש, המשרד לביטחון פנים

	רפ"ק שמעון בן שושן
	–
	ר' חוליית הלבנת הון באח"מ, המשרד לביטחון פנים

	עו"ד דוד ימין
	–
	הלשכה המשפטית, משרד התעשייה, המסחר והתעסוקה

	שמואל מרדכי
	–
	המפקח על היהלומים, משרד התעשייה, המסחר והתעסוקה

	חיים אבן-זוהר
	–
	יועץ, בורסת היהלומים

	עו"ד רונן ניסים
	–
	המח' המשפטית, בנק ישראל

	מוטי בסר
	–
	מנכ"ל, בורסת היהלומים

	עודי שינטל
	–
	מנכ"ל, התאחדות תעשייני יהלומים

	עו"ד גולדמן אורי
	–
	לשכת עורכי הדין

	עו"ד שריד דמארי
	-
	לשכת עורכי הדין

	דניאל מזרחי
	–
	מנכ"ל אופל בלאנס 2006 בע"מ


<ייעוץ משפטי:>
אלעזר שטרן
<מנהלת הוועדה:>
דורית ואג
<קצרנית פרלמנטרית:>
אסתר מימון
<הצעת חוק איסור הלבנת הון (תיקון מס' 7), התשס"ז-2007>
<היו"ר דוד רותם:>
בוקר טוב. חוק איסור הלבנת הון (תיקון מס' 7), הכנה לשנייה ושלישית. בבקשה.
<לילך וגנר:>
עד כמה שידוע לי הגענו להסכמות עם היהלומנים בנוגע לתיקוני נוסח מסוימים.

<היו"ר דוד רותם:>
תקראי עם התיקונים.

<לילך וגנר:>
	תיקון סעיף 1
	1.
	בחוק איסור הלבנת הון, התש"ס–2000‏ (להלן – החוק העיקרי), בסעיף 1 –

	
	
	(1)
לפני ההגדרה "בורסה" יבוא: 

	
	
	
	""אבן חן" – אבן המנויה בתוספת ראשונה א';

	
	
	
	"אבנים יקרות" – אבן חן או יהלום, בין אם הם משובצים בתכשיטים או בחפצים אחרים ובין אם לאו, אלא אם כן הם מיועדים להיות משובצים בכלי עבודה;"; 

	
	
	(4)
אחרי ההגדרה "חוק ניירות ערך" יבוא:

	
	
	
	""יהלום" – גביש שקוף, צבעוני או אטום של פחמן במבנה מונוקריסטליני או פוליקריסטליני, שהוא בעל קשיות העולה על קשיות כל פחמן אחר, לרבות גביש שיוצר בידי אדם; 

	
	
	(6)
אחרי ההגדרה "מנהל תיקים" יבוא:

	
	
	
	""סוחר באבנים יקרות" - - -


<היו"ר דוד רותם:>
אני רק מקווה שאתם יודעים שגביש שיוצר בידי אדם הוא לא יהלום.

<לילך וגנר:>
דיברנו על הגבישים הסינטטיים.

<היו"ר דוד רותם:>
זה לא יהלום.
<פול לנדס:>
זה נקרא יהלום סינטטי.

<היו"ר דוד רותם:>
חבר'ה, תקראו לזה איך שאתם רוצים, זה לא יהלום.

<עודי שינטל:>
סליחה, אדוני, יש לו כל התכונות של יהלום, את כל הקשיות של יהלום.
<היו"ר דוד רותם:>
חוץ מזה שזה לא עולה כמו יהלום.

<לילך וגנר:>
	
	
	(6)
אחרי ההגדרה "מנהל תיקים" יבוא:

	
	
	
	""סוחר באבנים יקרות" – כל מי שעיסוקו בביצוע עסקאות באבנים יקרות, גם אם אין זה עיסוקו היחיד, ובלבד שביצע, במהלך שנה קלנדרית החלה בתקופה שתחילתה במועד שייקבע בצו לפי סעיף 8א, עסקה באבנים יקרות, אחת או יותר, בתמורה לכספים בסכום כולל השווה ל-50,000 שקלים חדשים לפחות;

	הוספת סימן ב' בפרק ג'
	8.
	אחרי סעיף 8 לחוק העיקרי יבוא:

	
	
	"סימן ב': חובות המוטלות על סוחרים באבנים יקרות

	
	
	הטלת חובות על סוחרים באבנים יקרות
	8א.
	(א)
לשם אכיפתו של חוק זה יורה שר התעשייה המסחר והתעסוקה (בסימן זה – השר) בצו, לאחר התייעצות עם שר המשפטים והשר לביטחון הפנים, לגבי סוגים של עסקאות באבנים יקרות שיפורטו בצו אשר נעשו בתמורה לכספים בסכום העולה על הסכום שייקבע בצו, כי סוחר באבנים יקרות – 

	
	
	
	
	
	
	
	(1)
לא יעשה עסקה כאמור, אלא אם כן יהיו בידיו פרטי הזיהוי, כמפורט בצו, של הלקוח וכן של מי שהעביר את התמורה בעד העסקה; השר יקבע בצו מיהו לקוח לעניין זה; קביעה כאמור יכול שתכלול את מי שעמו עומד הסוחר באבנים יקרות להתקשר בעסקה באבנים יקרות או מי שבעבורו או לטובתו נעשית העסקה כאמור, במישרין או בעקיפין; היה הלקוח תאגיד או שהעסקה באבנים יקרות נעשתה לבקשת תאגיד, יכול שהקביעה כאמור תכלול את מי שיש לו שליטה בתאגיד; לעניין זה, "שליטה" – כהגדרתה בסעיף 7(א)(1)(ב); 

	
	
	
	
	
	
	
	(2)
ידווח, באופן שייקבע בצו, על ביצוע העסקה;

	
	
	
	
	
	
	
	(3)
ינהל רישומים וישמור עליהם, באופן ולתקופה שייקבעו בצו, בעניינים אלה:

	
	
	
	
	
	
	
	
	(א)
פרטי הזיהוי כאמור בפסקה;

	
	
	
	
	
	
	
	
	(ב)
פרטי הדיווח כאמור בפסקה;

	
	
	
	
	
	
	
	
	(ג)
כל עניין אחר, שייקבע בצו, הדרוש לשם אכיפתו של חוק זה.

	
	
	
	
	
	
	(ב)
על אף הוראות סעיף קטן (א)(1), בעסקאות בסיכון נמוך רשאי סוחר באבנים יקרות לעשות עסקה לפני שיש בידיו את פרטי הזיהוי כאמור באותו סעיף קטן; השר יקבע בצו את הנסיבות שבהן יחולו הוראות סעיף קטן זה ואת המועדים לקבלת פרטי הזיהוי.

	
	
	
	
	
	
	(ג)
על אף ההוראות לפי סעיף קטן (א)(1), סוחר באבנים יקרות החבר בגוף המנוי בתוספת שלישית א' רשאי להתקשר בעסקה באבנים יקרות אף אם לא זיהה את האדם שעמו הוא עומד להתקשר בעסקה באבנים יקרות באמצעות אמצעי זיהוי שנקבע בצו לפי אותו סעיף קטן, ובלבד שזיהה אותו באמצעות מסמך או תג מזהה שהנפיק גוף המנוי בתוספת שלישית א' שהסוחר חבר בו, או גוף אחר מטעמו ובשליטתו של גוף כאמור, לשם כניסה למקום שבו הגוף מנהל את פעילותו, ושהתקיימו לגבי הגוף כאמור תנאים אלה: 

	
	
	
	
	
	
	
	(1)
הכניסה למקום שבו הוא מנהל את פעילותו מותנית בזיהויו של הנכנס בידי אותו גוף או בידי גוף אחר מטעמו ובשליטתו;

	
	
	
	
	
	
	
	(2)
	(א)
הוא שומר את נתוני הזיהוי של הנכנסים למקום כאמור בפסקה (1) חמש שנים לפחות;

	
	
	
	
	
	
	
	
	(ב)
הרשות המוסמכת רשאית לדרוש מגוף כאמור את נתוני הזיהוי של הנכנסים למקום שבו הוא מנהל את פעילותו, הנוגעים לדיווח שמועבר לרשות המוסמכת, והוא ימסרם לרשות המוסמכת בהתאם לדרישתה.


על-פי בקשות מנכ"לי הבורסות ליהלומים, אני מבהירה כאן, למרות שלדעתי זה עולה בבירור מהנוסח, שהעברת המידע לרשות זה לא סעיף גורף של העברות מידע, אלא נועד אך ורק לתכלית של ההקלה בנוגע לזיהוי על-פי תג מזהה של מבקר או מסמך מזהה של מבקר. אין פה שום סמכות גורפת להעברת מידע. זה עולה בבירור מהניסוח כאמור, כי הוא נכנס לסעיף הקטן שעוסק באותה ההקלה. האם ההבהרה מקובלת?
<מוטי בסר:>
כן, תודה.

<לילך וגנר:>
אני ממשיכה.

	
	
	
	
	
	
	(ד)
על אף הוראות כל דין, ניתן לקבוע בצו לפי סעיף קטן (א), סוגי דיווח שגילוי של כל דבר הנוגע אליהם, לרבות בירור פנימי לקראת הכנת דיווח, תוכן הדיווח או דבר קבלתה של בקשה הנוגעת לדיווח, וכן מתן זכות עיון במסמכים המעידים עליהם, אסורים או מוגבלים; המגלה דבר או המאפשר עיון בדיווח בניגוד להוראות כאמור, דינו – מאסר שנה. 

	
	
	
	
	
	
	(ה)
דיווח לפי סעיף זה יועבר למאגר המידע כאמור בסעיף 28, בדרך ובמועד שיקבע שר המשפטים, בהתייעצות עם השר לביטחון הפנים ועם השר, באופן שיקבע.

	
	
	
	
	
	
	(ו)
הוראות סעיפים 7א ו-8 יחולו, בשינויים המחויבים, לעניין סוחר באבנים יקרות; ואולם לעניין תאגיד שהוא סוחר באבנים יקרות, הסמכות לקבוע תנאי כשירות למינויו של אחראי למילוי חובות כאמור בסעיף 8 תהיה נתונה לשר."

	תיקון סעיף 11יג
	19.
	בסעיף 11יג(א) לחוק העיקרי, אחרי פסקה (7) יבוא:

	
	
	"(8)
לעניין סוחר באבנים יקרות – המפקח על היהלומים שמינה שר התעשייה המסחר והתעסוקה;"

	תיקון סעיף 13
	22.
	בסעיף 13 לחוק העיקרי – 

	
	
	(1)
בסעיף קטן (א), אחרי "נגיד בנק ישראל" יבוא "שר התעשייה המסחר והתעסוקה";

	
	
	(2)
בסעיף קטן (ב), אחרי "מבין עובדי משרדו" יבוא "ולעניין ועדה שהקים שר התעשייה המסחר והתעסוקה – עובד שמינה השר כאמור, מבין עובדי משרדו, לאחר התייעצות עם הממונה";

	
	
	(3)
בסעיף קטן (ג)(1), במקום "ועם" יבוא "עם שר התעשייה המסחר והתעסוקה או עם", ובסופו יבוא "לפי העניין". 

	תיקון סעיף 14
	23.
	בסעיף 14 לחוק העיקרי – 

	
	
	(1)
בכותרת השוליים, במקום "או 8" יבוא "עד 8א";

	
	
	(2)
בסעיף קטן (א), במקום "סעיף 7" יבוא "סעיפים 7, 7א או 8א"; 

	
	
	(3)
בסעיף קטן (ב), אחרי "8(א)" יבוא "או 8א(ו), לפי העניין".

	תיקון סעיף 16
	24.
	בסעיף 16(א) לחוק העיקרי, במקום "7, 8 או 9" יבוא "7 עד 9".

	תיקון סעיף 32
	27.
	בסעיף 32 לחוק העיקרי – 

	
	
	(1)
בסעיף קטן (א) –

	
	
	
	(א)
האמור בו יסומן כפסקה (1), ובה, במקום "פרקים" יבוא "סימן ב' בפרק ג' ופרקים";

	
	
	
	(ב)
אחרי פסקה (1) יבוא:

	
	
	
	
	"(2)
שר התעשייה המסחר והתעסוקה ממונה על ביצוע סימן ב' בפרק ג', והוא רשאי, בהתייעצות עם השר לביטחון הפנים, להתקין תקנות ולקבוע כללים בכל עניין הנוגע לביצועו."; 

	
	
	(3)
בסעיף קטן (א2), אחרי פסקה (2) יבוא:

	
	
	
	"(3)
שר התעשייה המסחר והתעסוקה ממונה על ביצוע פרק ד'2 לעניין סוחר באבנים יקרות, והוא רשאי, לעניין סוחר כאמור, בהתייעצות עם שר המשפטים ועם השר לביטחון הפנים, להתקין תקנות בכל עניין הנוגע לביצועו."

	תיקון סעיף 33
	28.
	בסעיף 33 לחוק העיקרי, אחרי סעיף קטן (א) יבוא:

	
	
	"(א1) שר התעשייה המסחר והתעסוקה, בהתייעצות עם שר המשפטים והשר לביטחון הפנים, רשאי, בצו, לשנות את תוספת ראשונה א' ותוספת שלישית א'."

	הוספת תוספת ראשונה א'
	29.
	אחרי התוספת הראשונה לחוק העיקרי יבוא:

	
	
	"תוספת ראשונה א'

	
	
	(סעיף 1)

	
	
	סוגי אבני חן



האם יש צורך שנקרא את הרשימה?
<היו"ר דוד רותם:>
לא. במיוחד שהכנסתם פה כל כך הרבה אבנים שהן לא אבני חן ולא אבנים יקרות...

<לילך וגנר:>
	
	
	"תוספת שלישית א'

	
	
	(סעיף 8א(ב)) 

	
	
	גופים שחברות בהם מאפשרת הקלה בזיהוי הלקוח במסגרת ביצוע עסקה באבנים יקרות

	
	
	1.
בורסת היהלומים הישראלית בע"מ

	
	
	2.
הבורסה – הלשכה הישראלית לאבני חן ויהלומים בע"מ."

	תיקון חוק איסור מימון טרור
	34.
	בחוק איסור מימון טרור, התשס"ה–2005‏ – 

	
	
	(1)
בסעיף 10 –

	
	
	
	(א)
בסעיף קטן (ב), במקום "סעיף 7" יבוא "סעיפים 7 או 8א";

	
	
	
	(ב)
בסעיף קטן (ד), במקום "ו-7(ה)" יבוא "7(ה) או 8א(ה)";

	
	
	(2)
בסעיף 47(ב)(1)(ב), במקום "סעיף 7" יבוא "סעיפים 7 או 8א";

	
	
	(3)
בסעיף 48 –

	
	
	
	(א)
בסעיף קטן (א), במקום "בסעיף 7" יבוא "בסעיפים 7 או 8א";

	
	
	
	(ב)
בסעיף קטן (ג), אחרי "לפי סעיף 8 לחוק האמור" יבוא "או אחראי למילוי חובות בתאגיד שהוא סוחר באבנים יקרות, שמונה לפי סעיף 8א(ו) לחוק האמור";

	
	
	
	(ג)
בסעיף קטן (ד), במקום "תאגיד בנקאי וכל גוף" יבוא "תאגיד בנקאי, גוף" ואחרי "בתוספת השלישית לחוק האמור" יבוא "וסוחר באבנים יקרות".

	תחילה והוראת מעבר
	35.
	(א)
תחילתם של סימן ב' בפרק ג' ושל סעיף 11יג(א)(8) לחוק העיקרי, כנוסחם בסעיפים 8 ו-19 לחוק זה, ביום כניסתו לתוקף של צו לפי סעיף 8א(א) לחוק העיקרי, כנוסחו בסעיף 8 לחוק זה.

	
	
	(ב)
על אף הוראות סעיף 14 לחוק העיקרי, כנוסחו בסעיף 23 לחוק זה, בשנה שמיום תחילתו של סימן ב' בפרק ג' לחוק העיקרי, לא יוטל עיצום כספי על המפר הוראות לפי הסימן האמור, אלא תישלח לו הודעה בכתב על ההפרה בלבד. 


<היו"ר דוד רותם:>
רבותי, האם למישהו יש הערות? היהלומנים, אין לכם הערות?
<מוטי בסר:>
אין לנו הערות, אנחנו רק מבקשים - - -
<היו"ר דוד רותם:>
איזה מזל שלא דחינו את הישיבה.
<מוטי בסר:>
קודם כול, אני רוצה להודות לחברים: לפול ולכל הצוות – למאיה, לשלומית.

<היו"ר דוד רותם:>
לא צריך, אל תודה להם. גם אם הם לא היו מסכימים אתכם, לא הייתי דוחה את הישיבה.
<מוטי בסר:>
עשינו עבודת מטה מאוד מאומצת על מנת להגיע במועד לישיבה הזאת. אני רק מבקש שנציג הפרקליטות ייתן הבהרה לגבי נושא שלא היה כל כך ברור לנו.

<שרון פרידמן:>
שלום, אדוני.

<היו"ר דוד רותם:>
איזה נושא?

<שרון פרידמן:>
התוודעתי לנושא הלא ברור הבוקר.

<יצחק הרצוג:>
מה הנושא?

<עודי שינטל:>
סעיף 3(ב).
<היו"ר דוד רותם:>
מה אתם רוצים שיבהירו לכם פה? רק תסבירו לי. זה כל כך ברור לי, שאני לא מבין מה אתם רוצים הבהרה.
<עודי שינטל:>
מכיוון שסעיף 3(ב) הוא סעיף שקיים בכל שאר דברי החקיקה, ומכיוון שהצו ייכנס רק בעוד תקופה, ביקשנו שלא תהיה החלה של 3(ב) עד שחובת הדיווח לפי הצו תיכנס לתוקף.
<היו"ר דוד רותם:>
בכלל לא הבנתי מה אתם רוצים. כתוב בחוק - - -
<אלעזר שטרן:>
לפי הוראות המעבר כל הפרק בכלל לא נכנס לתוקף לפני שהצו מאושר.
<שרון פרידמן:>
לכן אין צורך בהבהרה.

<אלעזר שטרן:>
לא צריך שום הבהרה. זה כתוב בסעיף  - - -

<היו"ר דוד רותם:>
תסתכל בסעיף 35.

<אלעזר שטרן:>
זה כתוב בסעיף 35(א) להצעת החוק. ההסדר של סעיף 8א לא נכנס לתוקף לפני שהצו מאושר.

<היו"ר דוד רותם:>
"תחילתם - - - רק ביום כניסתו לתוקף של הצו."
<מוטי בסר:>
גם בצו קבענו שיהיה תהליך שעל-פיו נלמד את העוסקים בענף, וחובת הדיווח תתחיל לאחר מועד מסוים. ולכן ביקשנו שהכניסה לתוקף תהיה ביחד עם חובת הדיווח.

<היו"ר דוד רותם:>
זה לא הפרקליטות. מה שיהיה כתוב בצו, יהיה כתוב בצו. כשאתם מנסחים את הצו תדאגו שיהיה כתוב שם מתי חובת הדיווח מתחילה.

<לילך וגנר:>
ברור. על זה הגענו להסכמות.

<היו"ר דוד רותם:>
עוד משהו? אין הערות? אני יכול להצביע, רבותי. מר הרצוג, אין לך הערות?
<יצחק הרצוג:>
לא.

<היו"ר דוד רותם:>
מי בעד? 
הצבעה

בעד – פה אחד
הצעת חוק איסור הלבנת הון (תיקון מס' 7), התשס"ז-2007
<היו"ר דוד רותם:>
פה אחד. תודה רבה. ההצעה אושרה לקריאה השנייה והשלישית. זה יונח היום, יבוא להצבעה עוד לפני הפגרה.

<לילך וגנר:>
תודה רבה.

<הישיבה ננעלה בשעה 09:56.>
